b"\n_START_ARTICLE_\nVelika nagrada Nem\xc4\x8dije 1939\n_START_SECTION_\nPred dirko\n_START_PARAGRAPH_\nAuto Union je na glavno doma\xc4\x8do dirko sezone pripeljal pet dirkalnikov, Mercedes-Benz pa \xc5\xa1tiri. Mo\xc5\xa1tvo Maserati ja na dirko pripeljalo dva dirkalnika Maserati 8CTF, to je bila edina dirka sezone, na kateri je mo\xc5\xa1tvo nastopilo, Raymond Sommer pa je bil edini dirka\xc4\x8d Alfe Romeo, sicer je nastopal kot privatnik. Mo\xc5\xa1tvo Ecurie Lucy O'Reilly Schell je na dirko pripeljalo dva dirkalnika Delahaye 145, mo\xc5\xa1tvo S\xc3\xbcddeutsche Renngemeinschaft s srebrno obarvanimi Maseratiji pa je na dirko prijavilo dva dirka\xc4\x8da, toda Heinz Dipper se dirke ni udele\xc5\xbeil. Kot privatnika sta se dirke udele\xc5\xbeila \xc5\xa1e Adolfo Mandirola in Robert Mazaud. Mercedesovo mo\xc5\xa1tvo je pred dirko veliko delalo na odpravi vzrokov za te\xc5\xbeave z motorji, ki so se pokazale na dirki za Veliko nagrado Francije, prepri\xc4\x8dani so bili, da bodo njihovi dirkalniki tokrat zdr\xc5\xbeali napore dirke._NEWLINE_Na prostih treningih je dominiral Hermann Lang, ki je dirkal v svojem razredu. S \xc4\x8dasom 9:43,1 je premagal rekord Bernda Rosemeyerja izpred dveh let. V prvo vrsto sta se zvrstila \xc5\xa1e Manfred von Brauchitsch in Rudolf Caracciola, toda za Langom sta zaostala osem oziroma dvanajst minut. Debitant Heinz Brendel je osvojil peto \xc5\xa1tartno vrsto. Dirkalnik Tazia Nuvolarija je po koncu zadnjega prostega treninga zagorel, Georg Meier pa je tako zletel s steze kot tudi uni\xc4\x8dil motor, zato so imeli Auto Unionovi mehaniki v dnevu in no\xc4\x8di pred \xc5\xa1tartom dirke veliko dela.\n_START_SECTION_\nDirka\n_START_PARAGRAPH_\nNa dan dirke se je ob stezi zbralo okoli 300.000 gledalcev, na delih steze je bila megla, ob\xc4\x8dasno pa je tudi de\xc5\xbeevalo. Na \xc5\xa1tartu dirke je povedel von Brauchitsch, sledili so mu Hans Stuck, Lang in Caracciola. Ob zaviranju za prvi ovinek se je Lang prebil v vodstvo in se neverjetno hitro odpeljal tekmecem. Tudi Lang je te\xc5\xbeko verjel napisu svojih mehanikov, da je imel po prvem krogu osemindvajset sekund prednosti. Von Brauchitsch je bil drugi, za njim pa so dirkali \xc5\xa1e Hermann Paul M\xc3\xbcller, Caracciola, Nuvolari in Paul Pietsch. Stuck in Raymond Sommer sta \xc5\xbee odstopila, Luigi Villoresi je bil v boksih za menjavo sve\xc4\x8dk, njegov mo\xc5\xa1tveni kolega Pietsch pa se je prebijal v ospredje. Lang je drugi krog odpeljal nekoliko po\xc4\x8dasneje tako, da se je njegova prednost pove\xc4\x8dala na \xc5\xa1tirideset sekund. Toda v tretjem krogu je zasli\xc5\xa1al iz motorja enake zvoke, kot na dirki za Veliko nagrado Francije, in odlo\xc4\x8dil se je odstopiti raje, kot da bi do konca uni\xc4\x8dil motor. Tudi von Brauchitsch je moral v bokse na menjavo sve\xc4\x8dk, s \xc4\x8dimer je vodstvo prevzel Pietsch, ki pa ga je dr\xc5\xbeal le en krog, kajti zaradi te\xc5\xbeav z zavorami je moral mimo spustiti Nuvolarija in zaviti v bokse. Alfred Neubauer je debitantu Brendlu signaliziral naj zapelje v bokse in dirkalnik preda Langu, toda ignoriral je ukaz svojega \xc5\xa1portnega direktorja in odpeljal krog s \xc4\x8dasom 10:28, ki je bil do tedaj najhitrej\xc5\xa1i krog dirke. Pred ovinkom Adenauer Br\xc3\xbcgge se je Pietsch zavrtel in Brendel je zletel v jarek, ko se mu je posku\xc5\xa1al izogniti, kar je Neubauerja \xc5\xa1e dodatno razbesnelo. Brendel je telefoniral v bokse in prosil, da ga pobere avtomobil in ga pripelje do boksov, toda Neubauer mu je odgovoril, naj kar za\xc4\x8dne hoditi._NEWLINE_Zdaj je za\xc4\x8delo de\xc5\xbeevati na celotni stezi in zaradi mraza je imelo ve\xc4\x8d dirkalnikov te\xc5\xbeave s sve\xc4\x8dkami, tudi Meier in Pietsch. Nuvolari je \xc5\xa1e vedno vodil, sledila sta mu M\xc3\xbcller in Caracciola, edini preostali Mercedesov dirka\xc4\x8d, kajti tudi von Brauchitsch je \xc5\xbee bil odstopil. Caracciola se je prebil na drugo mesto in za vodilnim zaostajal pet sekund, med tem pa je odstopil Villoresi zaradi predrtega rezervoarja za gorivo. Po petih krogih v vodstvu je moral Nuvolari na postanek v bokse za pregled motorja in vodstvo je prvi\xc4\x8d prevzel Caracciola. Krog kasneje je Nuvolari opravil \xc5\xa1e postanek za menjavo pnevmatik in dolivanje goriva, zato je izgubil \xc5\xa1e nekaj mest. Za Caracciolo so bili tako uvr\xc5\xa1\xc4\x8deni Rudolf Hasse, M\xc3\xbcller, Nuvolari, Pietsch, Ren\xc3\xa9 Dreyfus, Meier, Leonhard Joa, Raph, Robert Mazaud in Adolfo Mandirola. Caracciola je v devetem krogu opravil postanek za menjavo sve\xc4\x8dk in gum ter dolivanje goriva, ki je trajal 1:23, padel je na tretje mesto. Mo\xc5\xa1tvo Auto Uniona je zaradi hitrej\xc5\xa1ih postankov v boksih pri\xc5\xa1lo do dvojnega vodstva, Hasse, katerega postanek je trajal sedemintrideset sekund, pred M\xc3\xbcllerjem, \xc5\xa1tiriin\xc5\xa1tirideset sekund, ki je zaostajal za petnajst sekund, sledili so jima \xc5\xa1e Caracciola, Nuvolari, Pietsch, Meier in Dreyfus. De\xc5\xbe je za\xc4\x8del padati mo\xc4\x8dneje in Caracciola, ki je veljal za specialista za de\xc5\xbene dirke, je prehitel M\xc3\xbcllerja za drugo mesto. Pred ovinkom Fuchsr\xc3\xb6hre se je na dirkalniku Meierja zlomila prednja os, kljub temu pa je uspel zaustaviti dirkalnik. Caracciola je \xc5\xbee kmalu prehitel tudi Hasseja in prevzel vodstvo, v poskusu, da bi mu sledil, pa je Hasse zletel s steze in moral odstopiti._NEWLINE_M\xc3\xbcller je zaostajal pol minute za Caracciolo, tretjeuvr\xc5\xa1\xc4\x8deni Nuvolari pa se je ubadal z na\xc4\x8detim motorjem. Italijanski dirka\xc4\x8d je v \xc5\xa1estnajstem krogu opravil drugi postanek za dolivanje goriva. Pietsch se je dvakrat zavrtel in opravil \xc5\xbee \xc5\xa1tiri postanke v boksih, vseeno pa je dr\xc5\xbeal \xc4\x8detrto mesto. V osemnajstem krogu je Caracciola opravil osemnajstsekundni postanek v boksih za gorivo in ostal je v vodstvu. Nuvolari je moral odstopiti zaradi eksplozije motorja, M\xc3\xbcller pa je tudi opravil postanek v boksih za gorivo. V zadnjih krogih je Caracciola zanesljivo dr\xc5\xbeal vodstvo, v dvajsetem krogu je postavil tudi najhitrej\xc5\xa1i krog dirke in dosegel svojo \xc5\xa1esto zmago na dirki za Veliko nagrado Nem\xc4\x8dije, kar je vse do danes rekord. To je bila tudi njegova zadnja zmaga v karieri, ki jo je pred\xc4\x8dasno kon\xc4\x8dal izbruh Druge svetovne vojne. M\xc3\xbcller je osvojil drugo mesto, Pietsch pa tretje. Za njimi pa so se uvrstili \xc5\xa1e Dreyfus, Raph in Mazaud, vsi trije z dirkalniki Delahaye. Po dirki je Rudolf Uhlenhaut pregledal Langov dirkalnik in ni mogel najti okvare. Jezni Lang je zahteval, da takoj razdre motor."